Barátok közt

A **Barátok közt** hétköznaponként jelentkező magyar televíziós sorozat volt, amely 1998. október 26-a és 2021. július 17-e között futott az RTL-en. Indulása óta Magyarország legnépszerűbb sorozatává nőtte ki magát, valamint egyike volt a legnézettebb műsoroknak a magyar televíziózásban. A Nielsen Közönségmérés és az RTL 2013. június 11-i adatai szerint a Barátok közt Magyarország legnézettebb televíziós műsora volt, amelyet az akkori mérés szerint 1 millió 283 ezer néző követett figyelemmel. 2014-ben mindössze egy hétre, 2015 óta pedig egyáltalán nem vonult nyári szünetre a sorozat. Legnagyobb riválisa a TV2 Jóban Rosszban című sorozata volt.

2020. november 30-án bejelentették, hogy a sorozat az egyre csökkenő nézettsége miatt több mint 10 000 epizód és közel 23 év után véget ér. Az utolsó rész, a 10 456., 2021. július 17-én 20 órakor volt képernyőn. 2022 júniusában az RTL Gold ismételni kezdte a sorozatot, egészen az 1. epizódtól, hétköznaponként napi négy félórás résszel, amit hétvégén ismétel is. A sorozat ismétlése az RTL Gold 3. legnézettebb műsora.

## Helyszín

 Fájl:Lakóház (1258. számú műemlék) 2.jpg
A felvételek többségét a Magyar Grundy UFA Kft. műtermében vették fel, amely a 2013-ban átköltözött a XV. kerületi Késmárk utca és Rákospalotai határút sarkán állt stúdióból Budatéténybe, a frissen felépült RTL Klub központba, a Média Center Campona-ba. A több mint 1000 m²-es stúdiót és az ezt kiszolgáló helyiségeket kicsivel több mint 3 hónap alatt építették fel.

A külső forgatások helyszínei változóak. Többnyire zöld háttér segítségével varázsolták oda a helyszíneket. A park, amelyet sokszor láthatunk a sorozatban, a kispesti Kós Károly téren található.

## Főcímdal

A főcímdal Som Krisztián szerzeménye volt. Az első változatot Tisza Bea énekesnő adta elő. 2001-től az azóta több változtatáson átesett főcímdalt Szatmári Orsolya és Som Krisztián énekelte.

A főcímdal szövege: „Új élet vár, felejts el mindent, mindent, ami fáj! Jövőd fényesebb, jól tudod, régóta rájöttél, hogy boldog élet rád csak barátok közt vár!”

## Története

* A sorozat első epizódja 1998.október 26-án este került adásba. Az első évad elején a végefőcím alatt még hallatszott a főcímdal, de ezt a 278. résztől megszüntették.

* 2000 januárjában megújult a sorozat főcíme, amiből kivették a távozó Juhász Gabit (Pető Fanni).
* 2000. június 16-tól a sorozat főcíme kisebb változtatáson ment át, Novák Csaba (Kőváry Tamás) helyére Balassa Imre (Kinizsi Ottó) került be.

* 2001. október 1-től képi megjelenésben vadonatúj főcímmel vetítették a sorozatot, egyúttal ettől kezdve a főcímdalt Som Krisztián és Szatmári Orsolya énekelte Tisza Bea helyett. A szereplőket bemutató képsorokon már nem látható dr. Balogh Nóra (Varga Izabella) és a már korábban, 2001. július 6-tól a főcímből hiányzó Berényi Ákos (Somorjai Tibor). Ugyanakkor bekerült a főcímbe Szilágyi Andrea (Deutsch Anita), Szilágyi Lóránt (Magyar Bálint) és Szilágyi Pál (Bruckmann Balázs), továbbá a végefőcím szerint további szereplőként közreműködő Kertész Géza (Németh Kristóf), Mátyás Tilda (Erdélyi Tímea) és Berényi Bandika (Mile Tamás Zoltán) is.
* 2002. április 29-től a sorozat története szerint Párizsból visszatért dr. Balogh Nóra (Varga Izabella) újra látható a főcímben.
* 2015. január 8-án a sorozat producere, Kalamár Tamás bejelentette, hogy 17 év és több mint 7000 epizód után megválik a sorozattól. Utódja Rozgonyi Ádám lett, aki 1999 és 2006 között rendezőként is dolgozott a sorozatnál.
* 2017. június 26-án Rozgonyi Ádám bejelentette, hogy két és fél év után távozik a produkcióból, helyét megbízott kreatív producerként Szerencsés Gabriella vette át.
* 2017. október 9-étől minden epizód elején „Korábban…” résszel lehetett feleleveníteni a sorozat előző adásainak azon néhány cselekményszálát, amely az aktuális epizódban is folytatódni fog.
* 2018. október 26-án a sorozat fennállásának 20. évfordulója alkalmából speciális dupla epizódot vetítettek, így a megszokott 2 helyett 4 részt adtak le.
* 2019. március 18-ától 4K technológiával rögzített részek vannak adásban. A sorozat arculata némileg megváltozott ezzel egy időben.
* 2019. augusztus 26-ától a körülbelül 12-13 perces részek helyett körülbelül 15 perceseket sugároztak.
* 2019. szeptember 1-től a sorozat producere Ondruss Ilona, vezető írója pedig Várkonyi Zoltán helyett Lányi Balázs volt.
* 2019. szeptember 2-én közel 21 év után megváltozott a sorozat vetítési rendje: a délután bemutatott részeket késő este megismételték.
* 2019. szeptember 10-én megújult a sorozat végefőcíme.
* 2020. április 27-én teljesen megújult a sorozat arculata. A főcím is teljesen új stílusú lett; rövid jelenetek helyett minden főszereplő egy képkeretben helyezkedik el, illetve a főcímdal is modernebb stílusú lett. Innentől kezdve a végefőcímnél a következő részből mutatnak néhány jelenet(részlet)et, illetve a végefőcím zene is megváltozott. A sorozat vetítési rendje is megváltozott, ismét kizárólag egy esti adást adtak.

* 2020. június 8-án megújult a Barátok közt.
* 2020. június 16-án a távozó Bartha Krisztiánt (Seprenyi László) kivették a főcímből.
* 2020. július 28-án a „Korábban…” rész előtti és utáni zene, illetve a „Maradjanak velünk, mert a reklám után kezdődik a Barátok közt következő része.” rész alatti zene megújult.
* 2020. augusztus 3-án ismét megújult a vetítési rend: ismét egy késő délutáni és késő esti adást sugároztak.
* 2020. október 12-én a távozó Berényi Bandit (Bereczki Gergő) , Epres Adélt (Papp Barbara) és Harmath Gergőt (Pesák Ádám) kivették a főcímből, helyükre Háros Kornélt (Endrédy Gábor), Selmeczi Vincét (Nagy Péter János) és Szekeres Dorkát (Litauszky Lilla) rakták.
* 2020. december 1-én bejelentették, hogy a sorozat megszűnik előreláthatólag 2021 nyarán.
* 2021. február 1-én a sorozat késő esti ismétlése átkerült az RTL Híradó – Késő esti kiadás utánra.
* Körülbelül 2021. február elején a távozó Illés Vanda (Kardos Eszter) kikerült a főcímből.
* Körülbelül 2021. június elején a főcímbe bekerült Fekete Tünde (Murányi Tünde).
* 2021. június 21-én és 22-én speciális főcím került adásba, mivel Dr. Balogh Nóra (Varga Izabella) álmában szerepelt Kertész Magdi (Fodor Zsóka), így a szereplők története megváltozott. Ebben a négy speciális részben (10417–10420. rész) a normál főcímben szereplők közül hárman nem szerepeltek: Berényi Attila (Domokos László), Kertész Bözsi (Szilágyi Zsuzsa) és Selmeczi Vince (Nagy Péter János), viszont szerepelt benne Kertész Magdi (Fodor Zsóka).
* 2021. június 29-én bejelentették, hogy az utolsó két epizód (10455. és 10456.) 2021. július 17-én 20 órakor kerül adásba. Az epizód a megszokottnál hosszabb, kb. 40 perces volt.
* 2022 májusában bejelentették, hogy az RTL Gold 2022. június 1-jétől újra leadja a sorozatot a kezdetektől, egészen az 1. epizódtól, hétköznaponként napi négy félórás résszel, amit hétvégenként meg is ismétel.

### Érdekességek

* Novák Laci (Tihanyi-Tóth Csaba) az egyetlen, aki a kezdetektől az utolsó részig, szünet nélkül szerepelt a sorozatban.
* A Drága örökösök című sorozatban a 4. évad 54. részében Attila (Haagen Imre) Barátok közt-részeket nézett.
* Bátyai Éva, Babicsek Bernát, Szerednyey Béla, Karalyos Gábor, Mikecz Estilla, Sztárek Andrea és Tűzkő Sándor a sorozatban két különböző karaktert is alakítottak.
* 2004-ben, 2018-ban és 2019-ben többször kerültek adásba olyan különleges epizódok, ahol a szereplők gyermek- és kamaszkorának fontosabb eseményeit mutatták be a készítők a nézőknek. Utóbbi két esetben a karakterek kamaszkori énjét részben az őket alakító színészek gyermekei játszották el: Szőke Zoltán Bence fia a fiatal Berényi Miklós, Zoltán fia Berényi Zoltán szerepében tűnt fel, R. Kárpáti Péter András nevű fia Berényi Andrást, míg Varga Izabella nagyobbik lánya, Lendvai Anna a fiatal Balogh Nórát testesítették meg.
* 2021. június 21-22-én a 10417.-10420. epizódokban, nem sokkal a sorozat vége előtt, egy alternatív történetváltozatot mutattak be a nézőknek. A készítők azzal a gondolattal játszottak el, hogyan alakult volna a történet, ha Magdi anyus nem hal meg 2009-ben. Az alternatív verzióban, ami tulajdonképpen Nóra álma Nóra Miklós meggyilkolása miatt három éve börtönben ül (innen szabadul Magdi anyusnak köszönhetően), Laci Tünde férje, Szilágyi Oszkár látszólag Harmath Szonja bűntársa, Veintraub Gigi Zsolt párja, Fekete Aliz ügyvéd és Somogyi Levente felesége, Luca a Rózsa pincérnője, Juli magánnyomozó, Somogyi Simon, Háros Kornél és Szekeres Dorka Zsolt emberei, Claudia és Egon már Holman Valter halála óta egy pár, és Berényi Timi pedig a Kft. vezetője. Bokros Gizi és Várhegyi Olivér megmaradtak volna eredeti foglalkozásuknál (rendőr illetve sztriptíztáncos).

### Szereplők a sorozat utolsó epizódjaiban

**Főszereplők**

**Mellékszereplők**

### Eredeti szereplők

Az 1–2. rész listázása: főszereplők: **Berényi Miklós** (Szőke Zoltán), Berényi András (R. Kárpáti Péter), Berényi Zsuzsa (Csomor Csilla), Berényi Kata (Juga Veronika), Berényi Dani (Váradi Zsolt), **Berényi Claudia** (Ábrahám Edit), Berényi Ákos (Somorjai Tibor), **Novák László** (Tihanyi-Tóth Csaba), Novák Csaba (Kőváry Tamás), Novák Éva (Csapó Virág) - nem szerepelt, csak a főcímben olvasható a neve, Juhász Gabi (Pető Fanni), **Dr. Balogh Nóra** (Varga Izabella), Hoffer József (Körtvélyessy Zsolt), Hoffer Misi (Halász Gábor), Hoffer Eszter (Konta Barbara), **Kertész Vilmos** (Várkonyi András), Kertész Magdolna (Fodor Zsóka) és Kertész Mónika (Farkasházy Réka), valamint: Csurgó István (Kiss Zoltán), Berényi Zoltán (Gáspár Tibor), Zombori Attila (Rázga Miklós) és a szállodai portás (Huszár Attila). (**Félkövérrel** a befejező részekben is listázott szereplők.)

## Cselekmény

Több évtizeddel korábban egy csapat gyermek sorsa különös és elszakíthatatlan szállal fonódott össze, amikor egy rideg intézmény gondjaira hagyták őket. Mély barátság szövődött köztük, amely kiállta az idő próbáját, és nagyratörő álmok szülője lett. Az azóta eltelt évek során megélték a siker és a bukás sokféle szintjét. Karriert építettek, családot alapítottak, gyermekeik születtek, elváltak. Néhányuk nem is gondolták, hogy később egy házban fognak lakni.

### 1. évad

A sorozat ott kezdődik, hogy a fő helyszínt adó Mátyás király tér 1. alatti ház felújítása zajlik. A felújítási munkát a Berényi Testvérek Építőipari Kft. végzi, melynek vezetője Berényi Zoltán, akinek neve nemcsak az építőiparban, hanem az alvilágban is ismert volt. Testvére, a mindig tiszta utat választó Berényi András, aki büszke családapa, két gyermek, Berényi Kata és Berényi Dani édesapja. Felesége Berényi Zsuzsa, aki gyermekéveit is ebben a házban töltötte, mert akkor ott még egy árvaház működött. A házban dolgozott vagy lakott a szereplők többsége. A harmadik, legkisebb fivér Berényi Miklós, aki általában az illegális, és alvilági ügyekbe mászik bele. Berényi Zoltán, – aki tehát abban a házban nőtt fel, amit felújít – mindenkinek lakást adott a házban, akinek köszönhet valamit. Gyermekkori barátainak és lakótársainak, Juhász Gabinak, Dr. Balogh Nórának, illetve egykori nevelőinek, Kertész Vilmosnak és Kertész Magdolnának. A lehetőséggel mindenki élt, kivéve Balogh ügyvédnő, hisz neki volt egy saját lakása, de sokat bukkant fel így is a házban. A ház földszintjén a Rózsa Bisztró áll, melyet Juhász Gabi vezet. A házba nemcsak a régi lakótársak költöztek be, hanem Berényiék jobb keze, Hoffer József és két gyermeke, Hoffer Eszter és Hoffer Mihály. Az első részben Berényi Zoltán és sofőre, Csurgó István halálos balesetet szenvedett, melyet Berényiék legnagyobb riválisa, Nagy Ferenc okozott. A balesetben Berényi Zoltán életét vesztette, így hagyta magára feleségét, Berényi Claudiát, és fiát Berényi Ákost. Zoltán házas volt, de mindig volt legalább egy, vagy két nő az életében Claudián kívül. A halála előtt közvetlenül két nővel csalta a feleségét, Marosi Krisztinával (Miklós későbbi barátnőjével), és Berényi Zsuzsával, a sógornőjével. Érdekesség, hogy Zoltán halálának napján fogant meg András nevelt fia, Berényi Bandika. Claudia nem sokáig gyászolta férjét. Zoltán halála után nem sokkal összejött Dr. Fenyvessy Sándor ügyvéddel, akit leginkább a Claudiára hagyott villa, és pénz érdekelt. Nagy Ferencet nem vonták felelősségre a halálos közúti baleset okozása miatt, de az országból elmenekült. Novák Laci, aki leginkább a nőügyeiről vált híressé, éppen akkor szakított volt barátnőjével, biztosra vette, hogy egykori barátnőjéhez, Juhász Gabihoz beköltözhet. Gabi előbb ellenkezett, majd végül mégis befogadta Lacit, és elhatározták, hogy gyereket akarnak. Eközben a házba költözött Laci fia, Csaba, és volt felesége, Éva, aki egy fodrászatot üzemeltetett a Rózsa Bisztró mellett. Zoltán halála után Miklós összejött Marosi Krisztinával. Eközben Novák Laci alvilági ügybe keveredett, így Bartha Zsolt, és emberei felkeresték (Zsolt akkoriban egy night clubot üzemeltetett), így került Zsolt a történetbe, aki Csurgó Istvánnal, és barátnőjével, Kertész Mónikával költözött be a házba. Az évad vége felé Hoffer Mihály apja bőröndjében talált egy cikket, miszerint lerombolták engedély nélkül egy szegény család házát. Misi, apja pénzét lopva elkezdte segíteni a Kozák családot olyan luxuscikkekkel, amik Hofferéknek is kellenek. 1999 tavaszán megszületett Berényi Zsuzsa és Berényi Zoltán közös gyermeke, Berényi András (Bandika), akinek születésénél nem András, hanem Berényi Ákos volt ott, és segített. Berényi Mikós alvilági üzletekbe keveredett, de emiatt nem vonták felelősségre. Miklós, akit közben több meglepetés ért, például felbukkant Sági Rita, Csurgó és Miklós egykori szerelme, aki közölte Mikóssal, hogyha nem szakít Krisztával, és nem jön vele össze, akkor börtönbe fogja juttatni. Miklós nemet mondott, így Rita ezek után okozott Miklósnak némi kellemetlenséget. Az évad végén Nagy Ferenc visszatért Magyarországra, hogy folytassa a bosszúját a Berényieken. Kitalálta, hogy elrabolja Krisztát, és megöli. Ez a terve bejött, csak éppen arra nem számított, hogy Rita is bosszút akar állni Miklóson. Rita kiszabadította Krisztát, és felrobbantotta Nagy Ferencet úgy, hogy Miklós kulcsát eldobta a robbantás helyszínén. Eközben pedig Bandika keresztelője volt, ahol Miklós - nagy nehezen - keresztapa lett, Juhász Gabi pedig keresztanya, így amikor Bandika megkapja a keresztvizet, Nagy Ferenc felrobban. Így ért véget az első évad.

### 2. évad

Rita bosszúja sikerrel jár, Miklóst lecsukják, mert őt vádolják Nagy Ferenc meggyilkolásával, ezért a többiek próbálják megkeresni a pszichopata nőt. Eszter és Kata megismerik Viktort, akinek mindkét lány tetszik. Misi továbbra is titokban pénzt ad Kozákéknak. Később kiderül, hogy a pénznek nincs köze a kilakoltatáshoz, ezért végül Misi kibékül az apjával. Misi össze jön Kozák Lucával, aki valami rosszban sántikál. A cég vezetését időközben Claudia veszi át, Miklós megbízásából. Nóra összejött Csabával,de később szakítanak mikor ez kiderül a nyilvánosság előtt. Emiatt Csabát a foci csapattól is eltanácsolják, mivel nem járt az edzéseire. Mónika bevallja a családjának, hogy beteg, pár hétre rá sikeresen megműtik. Miklós börtönbe kerül ideiglenesen, ahol megverik és kómába kerül. Közben a család megtalálta Sági Ritát az egri börtönben. István titokban magnóra veszi, mikor Rita bevallja a robbantást. Ezt átadják a rendőrségnek, ezért Miklós ellen ejtik a vádat. Viktor lebukik, hogy Katát és Esztert is csak hülyítette, az utóbbival le is feküdt. József a lánya tettét nehezen fogadja el, ezért egy ideig nem beszél vele. Éva bevallotta Józsefnek, hogy ő biztatta Esztert, ezért József szakít Évával és kibékül a lányával. Miklóst látomások és szorongások gyötrik. András kidobja a lakásból Zsuzsát miután kiderül, hogy lefeküdt Zoltánnal és Bandika az ő gyereke. Gabiról kiderül, hogy meddő, amitől lelkileg összeomlik. Gabi egyre többet segít Andráséknak, ezzel próbálja pótolni a gyerek utáni vágyát. Magdi felkeres egy természetgyógyászt, hogy kezelje Mónikát, hogy ne tudjon kialakulni nála újra a daganat, amihez segítséget kér Erzsitől. Viszont Mónika allergiás a készítményekre ezért elájul és kórházba kerül. Közben Reményi eltűnik az összes pénzzel. István szerelmet vall a kórházban Mónikának, ettől Zsoltnak eldurran az agya és kiüti Istvánt. Mónika elbizonytalanodik, kit is szeret valójában. Ezért külföldre megy pár hétre, hogy átgondolja a dolgot, végül Zsolt mellett dönt.

Gabi zavarodott állapotban elrabolja a legkisebb Berényit és elviszi a család balatoni nyaralójába. Berényiék a rendőrség segítségéhez fordulnak, végül Magdi adja a nyomot, amin eltudnak indulni. Zsuzsának eszébe jut, hogy Gabi valószínű a keszthelyi nyaralóba ment, ahol megtalálják Gabit és Bandikát is. Gabit nem fogadják a házban szívesen amitől teljesen összeomlik és elköltözik a házból mindent hátrahagyva. A Bisztró vezetését Kriszta veszi át. Miklós lelkileg összeszedi magát és vissza tér a cég élére. Miklóst furdalja a bűntudat, amiért még hónapokkal ezelőtt megállapodott Claudiával, miszerint kifosztják Ákost az örökségéből. Ákos bosszút forral Claudiával és Miklóssal szemben. Ákos csak látszólag bocsát meg Miklósnak és hozzá költözik. Ákos miatt hiúsul meg a golf pálya projekt, majd előáll az ötlettel, nyissanak egy Night Club-ot. Miklós ehhez Zsolt pénzügyi segítségét kéri.

Fenyvessy Ákos közreműködésével lelép Claudia összes pénzével, így teljesen kiforgatva Claudiát a vagyonából. Claudia egyedül marad és még Ákos is bevallja neki a tettét, így Bécsbe menekül rendezni az életét. Magdi és Vilmos nyernek a lottón. Magdi ebből egy mosógépet akar venni, de ekkor fiúk, Géza azt kéri, hogy a nyereményt költsék ügyvédre, aki kihozná őt a börtönből.

Luca egy ideig elhiteti Misivel, hogy gyereke lesz tőle, de később Kata és Eszter lebuktatják a lányt, ezért Misi kidobja Lucát. Misi egyre inkább furcsa dolgot csinál, legfőképp Pistával. Túl sokat akar neki segíteni, már-már olyan mintha egy pár lennének. Felmerül a kérdés: Misi a lányokhoz vagy fiúkhoz vonzódik-e? Eszter Rájön,hogy nagyon szerelemes Ákosba, de Ákost tudatja vele, hogy ez nem kölcsönös. Kata és Csaba újra összejönnek. András nem tud megbocsátani Zsuzsának, de a gyerekek érdekében egy házban élnek de egymástól függetlenül. Nóra rájön, hogy szinte senki sincs az életébe, akire igazán számíthat, ezért elhatározza, hogy megkeresi az igazi szüleit. Ebben Claudia is segít neki. Nyomozása során Nóra eljut a szülését levezető orvoshoz, akiből kiszedi, hogy az édesanyját Szigeti Editnek hívják, a nő azonban az első találkozáskor letagadja, hogy ő lenne az anya, és Szigeti Verának, Edit testvérének hazudja magát. A nőt végül Claudia buktatja le. Nóra némi zsarolással kiszedi az anyjából az édesapja nevét, akiről kiderül, hogy Rácz Bélának hívják és cigány, tehát félig Nóra is az.

## Barátok közt után

A sorozat befejezését követően, 2022. november 16-án kezdődött a Ki vagy te, mely sorozat egyik főszereplője Pásztor Virág, aki Berényi Timi karakterét jeleníti meg itt is. Rácz Rita is megjelenik a sorozatban, aki itt is Timi nagynénikéjét, Rácz Rozit alakítja. A két sorozatnál közös, hogy mindkét sorozat producerei voltak Herczeg András és Lányi Balázs, továbbá rendezői Bánovits Ottó, Kovács Ender Krisztián, Labancz István, Márton István és Miklauzic Bence, illetve Lányi Balázs író.

## Díjai

* Story Ötcsillag-díj (2001, 2008, 2019) – az év tévés produkciója, Story Legenda-díj (2019)

## Jegyzetek

1. ↑ A TV2 végre felért a csúcsra Az ének iskolájával. Archived from the original on április 26, 2014. Retrieved on június 11, 2013.
2. ↑ Megszűnik a Barátok Közt, az RTL Klub 22 éve képernyőn lévő sorozata (hu). *Media1* (2020-11-30). Retrieved on november 30, 2020.
3. ↑ http://sorozatwiki.hu/hirek/tavozik-rozgonyi-adam-a-baratok-kozt-kreativ-producere-szerencses-gabriella
4. ↑ https://sorozatwiki.hu/hirek/tavozik-a-baratok-kozt-kreativ-producere-es-vezeto-iroja-szerences-gabriella-ondruss-ilona-lanyi-balazs

## Források

* Hivatalos honlap
* *Barátok közt* a PORT.hu-n (magyarul)